I weekenden var der igen indbrud i Gistrup - politiet har nu særligt fokus på byen, efter der de seneste to weekender er sket indbrud i mellem 10 og 12 huse. Det oplyser politikommissær Ulf Munch Sørensen fra Nordjyllands Politi. - Hvis der er nogle, der ser noget, er det endelig bare med at ringe 114, siger han. Mandag morgen modtog politiet en anmeldelse fra en husejer, der havde haft indbrud på sin adresse på Eshøjvej i Gistrup i weekenden, mens personen havde været væk over weekenden. Tyven brød et vindue op med et koben og kravlede ind og stjal smykker, penge og en iPad – før vedkommende forlod stedet igen via en terrassedør. Udover det har tyve i weekenderne 15. og 16. april og 22. og 23. april også slået til på vejene Stammen og Toppen, hvor de er gået efter smykker, kontanter og computere. - Det er primært weekender, og vi er ved at efterforske hvorfor, siger Ulf Munch Sørensen.

Referat:
Politiet opfordrer alle, der oplever noget mistænkeligt i området, til at ringe til politiet.